**Ponedeljek, 16. 3. 2020, SLJ**

**France Prešeren: Gazele, 6**

Zadnjo uro smo si že ogledali, da je gazela večpomenka (ena najhitrejših živali, vojaški helikopter, nagrada za najhitreje rastoče podjetje, stalna pesniška oblika).

Cikel 7. gazel je nastal leta 1832, izšle pa so kot posebna priloga nemškega lista Illyrisches Blatt 13. julija 1833.

Izšle so z motom:

***Ljubezen je bila,***

***ljubezen še bo,***

***ko tebe in mene***

***na svetu ne bo.***

Pri objavi Gazel v Kranjski Čbelici IV, 1834, je cenzura ta moto črtala in tudi v Poezijah je odpadel.

**NAVODILO ZA DELO:**

1. Vsaj dvakrat preberi 6. v ciklu 7. gazel, berilo str. 154.

Pri razumevanju neznanih besed si pomagaj z razlago na levi strani ali s portalom Fran (<https://fran.si/iskanje?FilteredDictionaryIds=130&View=1&Query=%2A>).

2. V zvezek odgovori na vprašanja 2. in 3. točke (kare) iz rubrike Raziskujmo besedilo.

3. Razmisli (ni potrebno odgovarjati v zvezek) o spodnjih vprašanjih, ki se tičejo oblike pesmi:

Katere besede so ti najprej padle v oči? *(ležeče tiskane)*

So si med seboj podobne? Ali se rimajo? *(Da. To je t. i. notranja rima.)*

Ali ima pesem tudi zunanjo rimo? Kako se izmenjava? *(Da. To je t. i. refren/pripev).*

Poišči refren. *(sam ne ve)*

Razloži, kaj pomeni besedna zveza ledeno srce.

4. Zapiši v zvezek:

***FRANCE PREŠEREN: GAZELE***

*Gazela je orientalska pesniška oblika. Lahko obsega šest do trideset verzov, ki pa niso razdeljeni na kitice.*

*Rima prvih dveh vrstic se ponavlja v vsaki drugi vrstici. Lahko pa je rima tudi sredi verzov – notranja rima. Rimi pogosto sledi refren ali pripev v isti vrstici in poudarja glavno misel.*

*Prešeren je napisal sedem gazel, ki so izšle leta 1833 v prilogi Ilirskega lista. Gazele štejemo med najlepše Prešernove ljubezenske pesmi. V vencu sedmih gazel hoče pesnik postaviti spomenik svoji ljubezni, čeprav ga muči negotovost, ali ji sme izpovedati svoja čustva.*

*Šesta gazela je sestavljena iz dveh delov. V prvem delu opisuje druge ljudi, v drugem pa sebe.*

5. Preberi 2. stolpec rubrike Potujmo v svet književnosti in na ta način ponovi glavne značilnosti romantike. Reši tudi kviz za ponovitev romantike.